Fjallafélagið gekk á Akrafjall laugardaginn 13. febrúar 2010 og var það þriðja gangan í 9000 metra áskorun . Safnast var saman við Akrafjallið í mildu en þungbúnu veðri . Það lá þokusúld yfir fjallinu og ljóst að gott útsýni yrði ekki til að trufla gönguna . Það voru 133 Fjallafélagar sem voru á ferðinni þennan dag . Ákveðið var að ganga á Háahnúk sem er 555 metra yfir sjávarmáli sem er syðri hryggur fjallsins . Þangað er greiðfær gönguleið og slóði nokkuð greinilegur . Fyrst er gengið upp nokkuð brattan kafla sem ber heitið Tæpagata en síðan er leiðin meira aflíðandi . Fljótlega náði þokan að gleypa göngufólkið og því lítið útsýni að hafa . Þó var tilkomumikið að horfa niður snarbratta klettana sunnanmegin á fjallinu . Eftir rúmlega klukkustundar göngu náði fyrsti hluti hópsins upp á Háahnúk . Þar var tekin góð hvíld og matast . Sökum veðurs var ákveðið að ganga ekki hringinn um fjallið og það látið bíða betri tíma og skyggnis . Eftir gott spjall og eina hópmynd var síðan haldið niður á við . Heildar göngutími voru tæpir þrír tímar ( síðasti maður niður ) .